Ukrainadagi urush O'zbekiston bilan qo'shma loyihalariga qanday zarar keltirishi mumkin?

Ukrainadagi urush O'zbekiston–Ukraina qo'shma loyihalariga qanday zarar keltirishi mumkinligi ma'lum qilindi. Bu haqda O'zbekiston Tashqi ishlar vazirligi rasmiy vakili ma'lumot berdi.
Uning so'zlariga qaraganda, 2022 yil 1 yanvar holatiga ko'ra, O'zbekistonda Ukraina kapitali ishtirokidagi 173 ta korxona faoliyat yuritayotgan bo'lsa, shundan 96 tasi qo'shma korxona, 77 tasi xorijiy korxonalardir. 2021 yilda 38 ta yangi korxona tashkil etilgan.
“2022 yil uchun tasdiqlangan maqsadli investitsiya dasturi doirasida Ukraina kompaniyalari ishtirokida umumuiy qiymati 16,5 million AQSh dollaridan iborat 4 ta investitsiya loyihasini amalga oshirish ko'zda tutilgan”, — deydi Tashqi ishlar vazirligi rasmiy vakili.
Uning qayd etishicha, mavjud vaziyat tufayli yuqoridagi va boshqa ishlab chiqilayotgan investitsiya loyihalarini amalga oshirish qiyinlashadi.
Avvalroq Ukrainada sodir bo'layotgan voqealar dunyoning bir qator moliya bozorlariga sezilarli ta'sir qilayotgani xabar berilgandi. “Bugun.uz” bu voqealar so'mga ta'sir o'tkazayotgan yoki yo'gligi bo'yicha Markaziy bank matbuot xizmatidan izoh olgandi.
Regulyatorning ma'lum qilishicha, bank mutaxassislari voqealarni diqqat bilan kuzatib bormoqda. Ayni vaqtda O'zbekiston milliy valyutasi bilan hammasi joyida. Bank, shuningdek, vahima qilishga hojat yo'qligini qayd etgan.